અમદાવાદ: વર્ષ ૨૦૧૫ કોમોડિટી કારોબારીઓ માટે બમ્પર રિટર્ન આપનારું બન્યું છે. સામાન્ય રીતે રોકાણકારો શેરબજાર, સોના-ચાંદી અને રિયલ્ટી સેક્ટરમાં રોકાણ કરતા હોય છે અને એવરેજ ૧૦થી ૨૦ ટકા સુધી વાર્ષિક રિટર્ન મેળવતા હોય છે, પરંતુ આ વખતે તુવેરની દાળ, લસણ અને ડુંગળીનો કારોબાર કરતા કારોબારીઓ વધુ ફાવ્યા છે. આ કારોબારીઓને ૩૦૦ ટકા સુધીનું રિટર્ન મળ્યું છે. ૨૦૧૫માં ડુંગળીના ભાવ રૂ. ૭૦થી ૮૦ પર પહોંચી ગયા હતા. વર્ષ ૨૦૧૫ની શરૂઆતમાં તુવેરની દાળનો ભાવ રૂ. ૬૦થી ૭૦ જોવા મળતો હતો તે હાલ રૂ. ૧૬૦થી ૧૭૦ની વચ્ચે જોવા મળી રહ્યો છે. અે જ પ્રમાણે લસણના ભાવ રૂ. ૭૦થી ૧૦૦ જોવા મળતા હતા તે હાલ રૂ. ૨૫૦થી ૩૦૦ પ્રતિકિલોની સપાટીએ જોવા મળી રહ્યા છે. તો બીજી બાજુ સેન્સેક્સમાં વર્ષ ૨૦૧૫માં ૫.૨૬ ટકાનો ઘટાડો નોંધાયો છે, જ્યારે ૨૦૧૫માં સોનામાં રૂ. ૧૬૦૦નો ઘટાડો નોંધાયો છે, જ્યારે ચાંદીના ભાવ પ્રતિકિલોએ રૂ. ૩૩૦૦ એક વર્ષમાં ઘટ્યા છે. એ જ પ્રમાણે રિયલ્ટી બજાર પણ પાછલા કેટલાય સમયથી મંદીના માહોલમાં સપડાયું છે.